CELEX: C2006/294/107
Language: el
Date: 2006-12-02 00:00:00
Title: Υπόθεση T-258/06: Προσφυγή της 12ης Σεπτεμβρίου 2006 — Γερμανία κατά Επιτροπής

2.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/52
            
         Προσφυγή της 12ης Σεπτεμβρίου 2006 — Γερμανία κατά Επιτροπής
   (Υπόθεση T-258/06)
   (2006/C 294/107)
   Γλώσσα διαδικασίας: η γερμανική
   Διάδικοι
   
      Προσφεύγουσα: Ομοσπονδιακή Δημοκρατία της Γερμανίας (εκπρόσωποι: M. Lumma και C. Schulze-Bahr)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την ερμηνευτική ανακοίνωση της Επιτροπής, της 23ης Ιουνίου 2006, της σχετικής με το κοινοτικό δίκαιο που εφαρμόζεται στην ανάθεση συμβάσεων οι οποίες δεν καλύπτονται ή καλύπτονται εν μέρει από τις οδηγίες για τις δημόσιες συμβάσεις, και
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Λόγοι και κύρια επιχειρήματα
   Η προσφεύγουσα στρέφεται κατά της ερμηνευτικής ανακοινώσεως της Επιτροπής σχετικά με το κοινοτικό δίκαιο που εφαρμόζεται στην ανάθεση συμβάσεων οι οποίες δεν καλύπτονται ή καλύπτονται εν μέρει από τις οδηγίες για τις δημόσιες συμβάσεις, η οποία δημοσιεύθηκε στις 24 Ιουλίου 2006 στην διαδυκτιακή διεύθυνση της Επιτροπής και την 1η Αυγούστου 2006 στην Επίσημη Εφημερίδα (EE C 179, σ.2).
   Προς στήριξη της προσφυγής της η προσφεύγουσα ισχυρίζεται ότι η Επιτροπή δεν έχει αρμοδιότητα για την έκδοση της επίμαχης ανακοινώσεως. Ειδικότερα, επισημαίνει ότι η προσβαλλόμενη ανακοίνωση περιλαμβάνει νέους κανόνες περί συνάψεως δημοσίων συμβάσεων, οι οποίοι βαίνουν πέραν των υποχρεώσεων που απορρέουν από την ισχύουσα κοινοτική νομοθεσία. Τα στοιχεία αυτά θα μπορούσαν να έχουν νομικώς δεσμευτικές συνέπειες για τα κράτη μέλη. Η καθής, όμως, δεν έχει αρμοδιότητα θεσπίσεως τέτοιων κανόνων. Κατά συνέπεια, πρόκειται, κατά την άποψη της προσφεύγουσας, για περίπτωση de facto θεσπίσεως νομοθετικών κανόνων.
   Η προσφεύγουσα υποστηρίζει, επίσης, ότι θεσπίζουσα δεσμευτικούς κανόνες η καθής έπληξε τη θεσμική ισορροπία μεταξύ Συμβουλίου, Ευρωπαϊκού Κοινοβουλίου και Επιτροπής.
   Τέλος, η προσφεύγουσα υπογραμμίζει ότι, ακόμα και αν η Επιτροπή είχε την αρμοδιότητα εκδόσεως της προσβαλλομένης ανακοινώσεως, αυτή θα έπρεπε να ακυρωθεί επειδή παραβιάζει την αρχή της ασφάλειας δικαίου. Η καθής όφειλε να επικαλεστεί τις σχετικές νομικές βάσεις και να τις μνημονεύσει ρητώς στη συγκεκριμένη νομική πράξη. Παραλείπουσα να το πράξει, η Επιτροπή αθέτησε, επίσης, την υποχρέωση αιτιολογήσεως που υπέχει από το άρθρο 253 ΕΚ.